Կովկասյան բարոմետրի 2012թ. հարցաշարը հարստացվել է բոլոր երեք երկրներում և Ռուսաստանում տրված՝ Իոսիֆ Ստալինի մասին հանրային կարծիքը բացահայտող հարցերով: Այն հարցին, թե «Ո՞ր բառն է լավագույնս բնութագրում Ձեր վերաբերմունքը Ստալինի նկատմամբ», Հայաստանում հարցվածներն առավել հաճախ (25 տոկոսը) ընտրել են «անտարբերություն», Վրաստանում՝ «հարգանք» (27 տոկոս) և Ադրբեջանում՝ «Ես չգիտեմ, թե ով է Ստալինը» (22 տոկոս) պատասխանները: Թեև Հայաստանի և Վրաստանի բնակչության զգալի մասը (55 և 68 տոկոսը, համապատասխանաբար) կարծում է, որ Ստալինը խելամիտ ղեկավար էր, ով ուժ և բարեկեցություն հաստատեց Սովետական Միությունում, բոլոր երեք երկրներում էլ հարցվածների ճնշող մեծամասնությունը (72 տոկոսը` Հայաստանում, 73 տոկոսը՝ Ադրբեջանում և 63 տոկոսը`Վրաստանում) չէր ցանկանա ապրել և աշխատել Ստալինի պես առաջնորդի կողմից ղեկավարվող երկրում: